CELEX: 32017D2172
Language: el
Date: 2017-11-20 00:00:00
Title: Απόφαση (ΕΕ) 2017/2172 της Επιτροπής, της 20ής Νοεμβρίου 2017, για την τροποποίηση της απόφασης 2010/670/ΕΕ όσον αφορά τη διάθεση των μη εκταμιευμένων εσόδων από τον πρώτο κύκλο προσκλήσεων υποβολής προτάσεων [κοινοποιηθείσα υπό τον αριθμό C(2017) 7656]

22.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/24
            
         ΑΠΌΦΑΣΗ (ΕΕ) 2017/2172 ΤΗΣ ΕΠΙΤΡΟΠΉΣ
   της 20ής Νοεμβρίου 2017
   για την τροποποίηση της απόφασης 2010/670/ΕΕ όσον αφορά τη διάθεση των μη εκταμιευμένων εσόδων από τον πρώτο κύκλο προσκλήσεων υποβολής προτάσεων
   
      
         [κοινοποιηθείσα υπό τον αριθμό C(2017) 7656]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 10α παράγραφος 8,
   Εκτιμώντας τα ακόλουθα:
   
               (1)
            
            
               Το άρθρο 10α παράγραφος 8 της οδηγίας 2003/87/ΕΚ θεσπίζει μηχανισμό χρηματοδότησης εμπορικών έργων επίδειξης που αποσκοπούν στην περιβαλλοντικά ασφαλή δέσμευση και γεωλογική αποθήκευση CO2 (εφεξής «έργα επίδειξης CCS») και χρηματοδότησης έργων επίδειξης για τις καινοτόμες τεχνολογίες ανανεώσιμης ενεργείας (εφεξής «έργα επίδειξης ΑΠΕ»), χρησιμοποιώντας έως 300 εκατομμύρια δικαιώματα από το σύστημα εμπορίας δικαιωμάτων εκπομπής αερίων θερμοκηπίου εντός της Ένωσης («ΣΕΔΕ της ΕΕ») που προορίζονταν για νεοεισερχόμενους αλλά δεν είχαν κατανεμηθεί.
            
         
               (2)
            
            
               Στην απόφαση 2010/670/ΕΕ (2), η Επιτροπή όρισε τους κανόνες και τα κριτήρια για την επιλογή και την υλοποίηση αυτών των έργων, καθώς και τις βασικές αρχές για την αποτίμηση σε νόμισμα των δικαιωμάτων και για τη διαχείριση των εσόδων.
            
         
               (3)
            
            
               Έως τα μέσα του 2014, ως αποτέλεσμα της πρώτης και της δεύτερης πρόσκλησης υποβολής προτάσεων, είχαν χορηγηθεί κονδύλια για τη στήριξη της υλοποίησης 39 έργων επίδειξης CCS και ΑΠΕ σε 20 κράτη μέλη της ΕΕ. Ωστόσο, δεδομένου του δύσκολου οικονομικού περιβάλλοντος τόσο σε παγκόσμιο επίπεδο όσο και στην ΕΕ, ορισμένα από τα 20 έργα που κατακυρώθηκαν στο πλαίσιο της πρώτης πρόσκλησης υποβολής προτάσεων δεν μπόρεσαν να συγκεντρώσουν επαρκή ίδια κεφάλαια ή να προσελκύσουν επιπλέον χρηματοδότες. Κατά συνέπεια, έως την 31η Δεκεμβρίου 2016, σε 14 έργα είχε ληφθεί η τελική επενδυτική απόφαση σύμφωνα με το άρθρο 9 της απόφασης 2010/670/ΕΕ και τουλάχιστον 436 εκατ. ευρώ που συνδέονται με τα κατακυρωθέντα έργα για αυτήν την πρώτη πρόσκληση υποβολής προτάσεων δεν είχαν χρησιμοποιηθεί.
            
         
               (4)
            
            
               Τα μη εκταμιευμένα κεφάλαια θα πρέπει να χρησιμοποιηθούν για την απευθείας χρηματοδότηση έργων εντός του πεδίου που ορίζεται στο άρθρο 10α παράγραφος 8 της οδηγίας 2003/87/ΕΚ. Επιπλέον, λαμβάνοντας υπόψη την ειδική κατάσταση των εξαιρετικά καινοτόμων έργων επίδειξης ΑΠΕ και CCS, ένα μέρος της χρηματοδότησης πρέπει να παρασχεθεί με τη μορφή επιχορηγήσεων.
            
         
               (5)
            
            
               Προκειμένου να αυξηθούν οι επενδύσεις σε αυτά τα εξαιρετικά καινοτόμα έργα στον τομέα της ενέργειας στην ΕΕ, προτεραιότητα που αναγνωρίζεται από την Επιτροπή στην ανακοίνωσή της σχετικά με την επιτάχυνση της καινοτομίας στον τομέα της καθαρής ενέργειας (3), τα μη εκταμιευμένα κεφάλαια από την πρώτη πρόσκληση υποβολής προτάσεων θα πρέπει να διατεθούν εκ νέου χωρίς καθυστέρηση και κατά προτεραιότητα, χρησιμοποιώντας τη διευκόλυνση InnovFin για ενεργειακά έργα επίδειξης στο πλαίσιο του προγράμματος «Ορίζοντας 2020» (4). Η στήριξη αυτή θα συμπληρώνει την υφιστάμενη και τη μελλοντική χρηματοδοτική στήριξη, όπως επιχορηγήσεις στο πλαίσιο του «Ορίζοντας 2020».
            
         
               (6)
            
            
               Προκειμένου να αυξηθούν οι επενδύσεις σε αυτά τα εξαιρετικά καινοτόμα σχέδια στον τομέα των μεταφορών, τα επιλέξιμα έργα θα πρέπει να προωθούν μόνο την καινοτόμα, αναπαραγώγιμη και επεκτάσιμη χρήση της ανανεώσιμης ενέργειας με τη χρήση του χρεωστικού μέσου για τον τομέα των μεταφορών στο πλαίσιο της διευκόλυνσης «Συνδέοντας την Ευρώπη» (5).
            
         
               (7)
            
            
               Έργα που κατακυρώθηκαν στο πλαίσιο της πρώτης και της δεύτερης πρόσκλησης υποβολής προτάσεων και που έχουν φτάσει στο στάδιο της τελικής επενδυτικής απόφασης και βρίσκονται υπό υλοποίηση θα θεωρούνται επιλέξιμα για την υποβολή αίτησης στο αντίστοιχο χρηματοδοτικό μέσο.
            
         
               (8)
            
            
               Προκειμένου να αυξηθεί η ευρύτερη ευαισθητοποίηση του κοινού σχετικά με τα αντίστοιχα χρηματοδοτικά μέσα, η Επιτροπή και η Ευρωπαϊκή Τράπεζα Επενδύσεων θα συνεχίσουν να διοργανώνουν σε τακτική βάση θεματικά τεχνικά εργαστήρια για τα κράτη μέλη και τους χορηγούς έργων.
            
         
               (9)
            
            
               Η Επιτροπή θα υποβάλλει εγκαίρως αναφορές στην επιτροπή για την αλλαγή του κλίματος σχετικά με την πρόοδο των συναφών συμφωνιών ανάθεσης μεταξύ της Επιτροπής και της Ευρωπαϊκής Τράπεζας Επενδύσεων, ιδίως σε ό,τι αφορά τα σχετικά κριτήρια επιλεξιμότητας, την εφαρμογή των σχετικών χρηματοδοτικών μέσων, και ειδικότερα τη δημιουργία του διαύλου έργων, την αξιολόγηση των αιτήσεων που αφορούν έργα και τέλος τη χρήση των εκ νέου διατεθέντων εσόδων, και θα λαμβάνει δεόντως υπόψη τις απόψεις των κρατών μελών.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής για την αλλαγή του κλίματος,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/670/ΕΕ τροποποιείται ως εξής:
   
               1)
            
            
               Στο άρθρο 2 προστίθεται η ακόλουθη παράγραφος 4:
               «4.   Όλα τα μη εκταμιευμένα έσοδα από τον πρώτο κύκλο προσκλήσεων υποβολής προτάσεων διατίθενται για τη στήριξη έργων επίδειξης CCS και ΑΠΕ τα οποία είναι καινοτόμα, πρώτα στο είδος τους, αναπαραγώγιμα και έτοιμα προς επίδειξη σε μεγαλύτερη κλίμακα, με τη χρήση των σχετικών χρηματοδοτικών μέσων τα οποία διαχειρίζεται η Ευρωπαϊκή Τράπεζα Επενδύσεων, δίνοντας προτεραιότητα στη διευκόλυνση InnovFin για ενεργειακά έργα επίδειξης και στο χρεωστικό μέσο για τον τομέα των μεταφορών στο πλαίσιο της διευκόλυνσης “Συνδέοντας την Ευρώπη”.
               Η προηγούμενη παράγραφος, το άρθρο 6, το άρθρο 8, το άρθρο 11 παράγραφοι 1 έως 5, το άρθρο 11 παράγραφος 6 πρώτο και δεύτερο εδάφιο και το άρθρο 13 δεν εφαρμόζονται στη χρήση των εσόδων αυτών.
               Η Επιτροπή υποβάλλει εγκαίρως αναφορές στην επιτροπή για την αλλαγή του κλίματος σχετικά με την πρόοδο των συναφών συμφωνιών ανάθεσης μεταξύ της Επιτροπής και της Ευρωπαϊκής Τράπεζας Επενδύσεων, ιδίως σε ό,τι αφορά τα σχετικά κριτήρια επιλεξιμότητας, την εφαρμογή των σχετικών χρηματοδοτικών μέσων, και ειδικότερα τη δημιουργία του διαύλου έργων, την αξιολόγηση των αιτήσεων που αφορούν έργα και τέλος τη χρήση των ανακατεμηθέντων εσόδων, και λαμβάνει δεόντως υπόψη τις απόψεις των κρατών μελών.».
            
         
               2)
            
            
               Στο άρθρο 14, προστίθεται το ακόλουθο εδάφιο:
               «Η Επιτροπή υποβάλλει τακτικά έκθεση στην επιτροπή για την αλλαγή του κλίματος σχετικά με τη χρήση των εσόδων που αναφέρονται στο άρθρο 2 παράγραφος 4, η οποία θα περιλαμβάνει εκ των προτέρων πληροφόρηση σχετικά με τη σχεδιαζόμενη στήριξη για έργα και το μέρος της στήριξης που πρέπει να διατεθεί με τη μορφή επιχορηγήσεων, με τη γεωγραφική κατανομή των έργων, με το μέγεθος των έργων και με την τεχνολογική κάλυψη, καθώς και εκ των υστέρων πληροφόρηση σχετικά με την πρόοδο υλοποίησης των έργων, την αποφυγή εκπομπών CO2, τη χρηματοοικονομική μόχλευση, την ευαισθητοποίηση του κοινού και τα διδάγματα που αντλήθηκαν, κατά περίπτωση.».
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 20 Νοεμβρίου 2017.
      
         
            Για την Επιτροπή
         
         Miguel ARIAS CAÑETE
         
            Μέλος της Επιτροπής
         
      
   
   
      (1)  ΕΕ L 275 της 25.10.2003, σ. 32.
   
      (2)  Απόφαση 2010/670/ΕΕ της Επιτροπής, της 3ης Νοεμβρίου 2010, για καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 6.11.2010, σ. 39).
   
      (3)  C(2016) 763 final.
   
      (4)  Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 - Πρόγραμμα πλαίσιο για την έρευνα και την καινοτομία (2014 - 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ, ΕΕ L 347 της 20.12.2013, σ. 965.
   
      (5)  Κανονισμός (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη σύσταση της διευκόλυνσης «Συνδέοντας την Ευρώπη», την τροποποίηση του κανονισμού (ΕΕ) αριθ. 913/2010 και την κατάργηση των κανονισμών (ΕΚ) αριθ. 680/2007 και (ΕΚ) αριθ. 67/2010 (ΕΕ L 348 της 20.12.2013, σ. 129).